Danmarks første lydbogspris Mofibo Awards hylder forfattere og indlæsere
Onsdag aften den 26. februar blev landets bedste forfattere og indlæsere hyldet på Hotel Cecil i København til Danmarks første lydbogspris. Cecilie Frøkjær var aftenens vært, og hele aftenen blev sendt direkte på Mofibos Youtube og Facebook-side, så alle kunne følge med derhjemme.
Der var 12 prismodtagere, og der blev uddelt priser til forfatter og indlæsere i disse seks kategorier: årets børnebog, årets ungdomsroman, årets kærlighedsroman, årets biografi/dokumentar, årets krimi/spænding og årets roman. Derudover blev der uddelt den særlige Lytterpris til en trofast og dedikeret lydbogslytter.
De nominerede bøger til Danmarks første lydbogspris finder du her på ‘Mofibo Awards 2020 – Shortlist’.
Og nedenfor kan du læse mere om aftenens vindere 👇
Vinder af årets børnebog
‘Det blå bjerg 1 – Valravnen’
Skrevet af Karsten Mungo Madsen og indlæst af Nikolaj Kopernikus.
En del af begrundelsen for vinderen af årets børnebog lød således:
“Historien får et ekstra lag ved at blive indlæst. Fortællerens rolige stemme og velafbalanceret tempo løfter den fascinerende historie. Vi får lyst til at blive ved med at lytte, mens vi ligger godt og blødt i sofaen, og stemmen leder os gennem fortællingen. Gode lytteoplevelser begynder, når indlæsningen og historien mødes det helt rigtige sted. Det er lykkedes med vinderen”.
Læs også: Top ti børnebøger til efterårsferien eller De ti mest populære bøger til børnene
Vinder af årets ungdomsroman
‘Og så drukner jeg…’
Skrevet af Ditte Wiese og indlæst af Mathilde Eusebius.
En del af begrundelsen for vinderen af årets ungdomsroman lød således:
“Ditte Wiese har begået en udpræget relevant og original fortælling, der rammer de unge, hvor de er. Den er også relevant for deres forældre. Med andre ord, den er autentisk og i øjenhøjde med sin målgruppe… Mathilde Eusebius åbner teksten for os, og billederne strømmer os i møde. Hun skaber en god rytme med knivskarp, nærmest elegant karaktertegning: vi er aldrig i tvivl om hvor vi er, hvornår og hvem vi hører. Mathilde har en fantastisk empati med historien”.
Læs også: De ti mest populære ungdomsbøger
Vinder af årets kærlighedsroman
‘Ramt af dig’
Skrevet af Anne Thorogood og indlæst af Camilla Lau.
En del af begrundelsen for vinderen af årets kærlighedsroman lød således:
“Fortællingen følger en velkendt skabelon, men Anne Thorogood formår at gøre den gamle historie om to mennesker, der mødes, medrivende og vedkommende i en stilsikker og fermt serveret kærlighedsroman. Camilla Laus fortolkning af teksten er eminent. Hun læser let og ubesværet og danner billeder for læseren uden at stå i vejen for fantasien med overdrevent spil. Tværtimod giver hun personerne lige akkurat nok karakter til, at man kan skelne dem fra hinanden og danne sine egne billeder”.
Vinder af årets biografi/dokumentar
‘Ét liv, én tid, ét menneske’
Skrevet og indlæst af Morten Albæk.
En del af begrundelsen for vinderen af årets biografi/dokumentar lød således:
“Han, Albæk (red.), er ikke umiddelbart nogen professionel indlæser, men hans stemmeføring, indlevelse og begejstring ved selv at påtage sig opgaven, kompenserer til fulde. Han løfter sit stof og afspejler den fortrolighed, som han tydeligvis har med det. Tekst og oplæsning hænger med andre ord sammen – og tilfører lytteoplevelsen yderligere en dimension. De indviede i Morten Albæks tankegods vil få noget ekstra ud af at få hans passionerede udlægning af egen tekst med i købet. Og nytilkommere vil føle sig velkomne og lade sig fascinere”.
Læs også: De ti mest populære biografier
Vinder af årets krimi/spænding
‘Mørket kalder’
Skrevet af Michael Katz Krefeld og indlæst af Thomas Gulstad.
En del af begrundelsen for vinderen af årets krimi/spænding lød således:
“En klassisk krimi med et hæsblæsende plot og en stærk hovedperson med dilemmaer, der tvinger lytteren til at tage stilling. Fortællingen (red.) formidles mere end kompetent af oplæser Thomas Gulstad, der lader handlingen få den plads den fortjener. Fortællingen vil mere end bare underholdning, men formår også at lægge op til videre tanker hos lytteren om helt aktuelle problemstillinger om ret og selvtægt i et moderne samfund, hvor det stadig lykkes for mange gerningsmænd at undgå straf i sager om voldtægt”.
Læs også: De ti mest populære krimier
Vinder af årets roman
‘Hjerteblink – Sæson 2’
Skrevet af Marie Louise Cornelius og indlæst af Laura Drasbæk.
En del af begrundelsen for vinderen af årets roman lød således:
“‘Hjerteblink 2’ er anden sæson af et allerede etableret univers, og det er altid svært at komme ind i, ikke mindst når man tænker på, at strukturen i ‘Hjerteblink’ er kompliceret med hele fem fortællestemmer, der flettes ind og ud af hinanden. Men med Laura Drasbæks dejlige stemme og forfatter Marie Louise Cornelius’ rene billeder har man intet valg: man må bare høre mere. Langsomt forføres vi ind i en historie, der bliver noget andet, end man lige tror. Der er flotte sløjfer og gode overgange. Drasbæks skuespillerbaggrund gør udtalen klar og uforstyrret. Hun leverer den og overlader resten til lytteren”.
Årets Lytterpris
Trofaste lyttere blev også hyldet til Danmarks første lydbogspris, og det var den dedikerede lytter, Kate Baier fra Odense, der modtog Lytterprisen som den første nogensinde.
Tak til alle lyttere!
Mofibo ønsker hermed at takke for en vellykket aften, hvor lydbøgerne for første gang blev hyldet på denne måde i Danmark. Tak til forfattere, indlæsere, og andre i branchen, men mest af alt tak til de mange lyttere.
Alene i januar blev der lyttet 3.679.687 timer på Mofibo, hvilket svarer til 420 års lytning. Det er således lytterne, der holder fortællingerne i live. Tak for det, kære lyttere, og fortsat god lyttelyst!